SSP ควัก 170 ลบ. ซื้อพีพี “NOVA” เติมพอร์ต “โซลาร์รูฟ-วินฟาร์ม” 400 MW ปี 67
SSP ควัก 170 ลบ. ซื้อพีพี “NOVA” เติมพอร์ต “โซลาร์รูฟ-วินฟาร์ม” ดันกำลังผลิตแตะ 400 MW ภายในปี 67
SSP ควัก 170 ลบ. ซื้อพีพี “NOVA” เติมพอร์ต “โซลาร์รูฟ-วินฟาร์ม” ดันกำลังผลิตแตะ 400 MW ภายในปี 67
3 พ.ย. 2564

นายวรุตม์ ธรรมาวรานุคุปต์ ประธานเจ้าหน้าที่บริหาร บริษัท เสริมสร้าง พาวเวอร์ คอร์ปอเรชั่น จำกัด (มหาชน) หรือ SSP เปิดเผยว่า บริษัทฯได้เข้าซื้อหุ้นเพิ่มทุนแบบเฉพาะเจาะจง (PP) ของบริษัท โนวา เอมไพร์ จำกัด (มหาชน) หรือ NOVA จำนวน 16,430,000 หุ้น คิดเป็นสัดส่วน 9.64 % ของหุ้นทั้งหมดในราคาหุ้นละ 10.35 บาท มีมูลค่ารวม 170,050,500 บาท
ซึ่ง NOVA เป็นบริษัทที่มีการลงทุนในโครงการโรงไฟฟ้าพลังงานหมุนเวียนในประเทศไทย แบ่งเป็นการลงทุนโครงการโรงไฟฟ้าพลังงานลม (กำลังการผลิต 44.85 MW) ในสัดส่วน 26.25% และลงทุนในโครงการโรงไฟฟ้าพลังงานแสงอาทิตย์บนหลังคา (กำลังการผลิต 7.825 MW) ในสัดส่วน 100%
โดยเชื่อมั่นว่าการลงทุนในครั้งนี้ จะทำให้บริษัทฯมีพันธมิตรสนับสนุนการต่อยอดธุรกิจพลังงานทดแทน ผ่านการถือสิทธิในการเข้าร่วมลงทุนในสัดส่วนไม่น้อยกว่า 25% (First Right to match) สำหรับโครงการโรงไฟฟ้าพลังงานหมุนเวียนที่ NOVA จะได้มาในอนาคต ซึ่งคาดว่าในอนาคตจะมีการพัฒนาโครงการร่วมกันในการเข้าไปลงทุนทั้งในประเทศ และต่างประเทศ โดยเฉพาะโครงการในประเทศที่อยู่ในเขตภูมิภาคอาเซียน
“การเข้าไปลงทุนในครั้งนี้จะทำให้ SSP มีพันธมิตรช่วยเพิ่มศักยภาพในการต่อยอดธุรกิจพลังงาน และพร้อมที่จะพัฒนาโครงการใหม่ๆร่วมกันในทุกรูปแบบในต่างประเทศ  ดังนั้นน่าจะสนับสนุนการเติบโตของ SSP ได้เป็นอย่างดี รวมทั้งช่วยผลักดันให้บรรลุเป้าหมายการมีกำลังการผลิตไฟฟ้าแตะระดับ 400 เมกะวัตต์ภายในปี 2567”
ประธานเจ้าหน้าที่บริหารกล่าวอีกว่า ภาพรวมการดำเนินธุรกิจในช่วงโค้งสุดท้ายของปี 2564 บริษัทฯมั่นใจว่าผลงานจะยังเติบโตได้ดี และสนับสนุนให้ภาพรวมทั้งปีเติบโตได้ตามเป้าหมายที่วางไว้ เนื่องจากปัจจุบันทยอยรับรู้รายได้จากจากโครงการโรงไฟฟ้าที่มีกำลังการผลิตไฟฟ้ารวมอยู่ที่ระดับ 215.2 เมกะวัตต์ ซึ่งสามารถทำได้ดีกว่าที่ตั้งเป้าหมายไว้แล้ว
ส่วนความเคลื่อนไหวล่าสุด SSP ได้จำหน่ายไฟฟ้าในโครงการโรงไฟฟ้าพลังงานลมในประเทศเวียดนาม ซึ่งมีกำลังการติดตั้ง 48 เมกกะวัตต์ เข้าระบบเป็นที่เรียบร้อย ซึ่งโครงการดังกล่าวเป็นการลงทุนผ่านบริษัทร่วมทุน Troung Thanh Tra Vinh Wind Power Joint Stock Company (TTTV) บริษัทได้เข้าทำสัญญาซื้อขายไฟฟ้ากับ Vietnam Electricity และสัญญาก่อสร้าง (EPC Contract) กับผู้รับเหมาก่อสร้าง ขณะที่บริษัทฯมีแผนจะพัฒนาโครงการโรงไฟฟ้าพลังงานลม เวียดนามในเฟส 2 ขนาดกำลังการผลิต 48 เมกะวัตต์ เพื่อต่อยอดธุรกิจด้านพลังงานลม ซึ่งปัจจุบันอยู่ระหว่างขั้นตอนทำการศึกษาและเตรียมพัฒนาโครงการต่อไป